**«Жерлеудің және зираттарды күтіп ұстау ісін ұйымдастырудың үлгілік қағидаларын бекіту туралы» Қазақстан Республикасы Ұлттық экономика министрінің 2019 жылғы 31 мамырдағы № 48 бұйрығына өзгерістер енгізу туралы» Қазақстан Республикасы Премьер-Министрінің орынбасары – Ұлттық экономика министрінің бұйрық жобасын қабылдаудың ықтимал қоғамдық-саяси, құқықтық, ақпараттық және өзге де салдарын**

**БАҒАЛАУ**

**(бұдан әрі – Жоба)**

**1. Қоғамдық-саяси салдарын бағалау:**

Жоба жерлеу, оның ішінде кремациялау, сондай-ақ колумбарийлердің жұмыс істеуін реттеу тәртібіне қатысты нормативтік құқықтық актілерді нақтылау мен жаңартуға бағытталған. Бұл тиісті рәсімдердің ашықтықтығы мен реттілігін арттыруға, санитариялық және әдеп стандарттарын жақсартуға мүмкіндік береді, сондай-ақ азаматтардың жерлеудің баламалы нысандарына қолжетімділігін қамтамасыз етеді.

**2. Құқықтық салдарын бағалау:**

Жоба қолданыстағы заңнамаға қайшы келмейді және Қағидаларға нақтылау ережелерін енгізеді. Атап айтқанда, кремацияны ұйымдастыру рәсімдерін нақтылау, колумбарийлерде урналарды орналастыру тәртібі, сондай-ақ тиісті инфрақұрылымды күтіп ұстауға жауаптылықты айқындау көзделеді.

Ұсынылып отырған өзгерістер құқықтық белгісіздіктің жойылуына ықпал етеді және нормаларды іс жүзінде қолданудың біркелкілігін қамтамасыз етеді.

**3. Ақпараттық салдарын бағалау:**

Жобаны қабылдау ақпараттық салдарға әкеліп соқпайды.

**4. Өзге де салдарын бағалау:**

Қысқа мерзімді перспективада салттық қызметтер мен жергілікті атқарушы органдардың жаңа талаптарға бейімделуіне, сондай-ақ халыққа жаңашылдықтарды түсіндіру қажеттілігіне байланысты ұйымдастырушылық қиындықтар туындауы мүмкін.

Ұзақ мерзімді перспективада халықаралық тәжірибеге сәйкес тұрақты, заманауи және экологиялық бағдарланған жерлеу жүйесін қалыптастыру күтілуде.

**Қазақстан Республикасының**

**ұлттық экономика**

**вице-министрі Б. Омарбеков**